የሚኒስትሮች ምክር ቤት ከ2007 እስከ 2011 የሚዘልቅ የማክሮ ኢኮኖሚና ፊስካል ማዕቀፍ አፀደቀ
 የኢፌዲሪ መንግስት የሚኒስትሮች ምክር ቤት በ64ኛው መደበኛ ስብሰባ የመካከለኛ ዘመን ፥ ከ2007 እስከ 2011 ዓመት የማክሮ ኢኮኖሚና ፊስካል ማዕቀፍ ላይ ተወያይቶ አፀደቀ፡፡የመጀመሪያው የአምስት ዓመት የእድገትና ትራንሰፎርሜሽን እቅድ ትግበራ ፥ በሚቀጥለው 2007 በጀት ዓመት እንደሚጠናቀቅና በዕቅድ ዘመኑ የተያዙ ግቦችም በተጀመረው መልኩ በቀጣይ ዓመት ተግባራዊ እንደሚሆኑ ይጠበቃል፡፡ምክር ቤቱ የተጀመረው የህዳሴ ጉዞ ቀጣይ እንደሚሆንና በቀጣዮቹ ዓመታት የመንግስት የገቢ አሰባሰብ እየተሻሻለ እንደሚሄድ ታሳቢ በማድረግ በመንግስት በጀት ተግባራዊ የሚደረጉ ዕቅዶች ላይ ተወያይቷል።ከዚህ በተጨማሪም በ2007 በጀት ዓመት ዝርዝር በጀት ዝግጅትና አምስት ዓመት ድረስ በሚዘልቀው የመካከለኛ ዘመን የማክሮ ኢኮኖሚና ፊስካል ማዕቀፍ የገቢ ትንበያ እና የወጪ ታሳቢዎችን በማየትም ውይይት አካሂዷል፡፡የማክሮ ኢኮኖሚና ፊስካል ማዕቀፍ ዝግጅቱ የተለያዩ ዋና ዋና የኢኮኖሚ ሁኔታዎችንም ታሳቢ አድርጓል። ባለፉት ሶስት የዕድገትና የትራንስፎርሚሽን ዕቅድ የትግበራ ዓመታት ከፍተኛና ፈጣን ዓመታዊ ዕድገት መመዝገቡ፤ በቀሩት የእቅዱ ጊዜያትም ዕድገቱ ተጠናክሮ እንደሚቀጥልና ግቦቹን ለማሳካት ከፍተኛ ርብርብ እንደሚደረግ ይጠበቃል።በተያያዘ የዋጋ ዕድገት በዕቅዱ በተቀመጠው ግብ መሠረት በማዕቀፉ ዘመናት ከ10 በመቶ በታች እንደሚሆን፣ ከ2007 እስከ 2011 አጠቃላይ የሀገር ውስጥ ምርት በጊዜው የገበያ ዋጋ ዕድገት በአማካይ 17 ነጥብ 1 በመቶ እንደሚሆንና የተረጋጋ የብር የውጭ ምንዛሬ ምጣኔ እንደሚኖረው ካለው ትንበያ ታሳቢ ተደርጓል፡፡በአጠቃላይ እነዚህን ታሳቢዎች በመውሰድ ባለው ከ2007 እስከ 2011 የመካከለኛ ዘመን የማክሮ ኢኮኖሚ አመልካቾች ትንበያ መሠረት፥ ሀገራችን በአማካይ ባለ ሁለት አሃዝ ጠቅላላ የሀገር ውስጥ ምርት ዕድገት ማስመዝገብ እንደምትችል ተቀምጧል፡፡የሚኒስትሮች ምክር ቤትም በጉዳዩ ላይ ሰፋ ያለ ውይይት በማድረግ የማክሮ ኢኮኖሚና ፊስካል ማዕቀፍን ተቀብሎ አፅድቋል፡፡በተጨማሪም ምክር ቤቱ ለግብርና ስራው ዘመናዊነት የሚውል ከፖላንድ መንግስት የተገኘውን የ50 ሚሊየን የአሜሪካን ዶላር የብድር ስምምነት ተወያይቶ በማፅደቅ ለህዝብ ተወካዮች ምክር ቤት እንዲተላለፍ ወስኗል፡፡ ምንጭ፤- ኤፍቢሲ  